***UČNI STILI ali ZAKAJ SE NE BI UČILI V STILU?***

Vsak posameznik ima svoj stil učenja. Pomembno je, da ga spoznamo, saj nam to lahko zelo olajša učenje.
Ločimo naslednje tri učne stile:
- vidni (vizualni),
- slušni (avditivni) in
- gibalni (kinestetični).

Večina ljudi je kombinacija omenjenih tipov.

***TE ZANIMA, KATERI UČNI TIP SI?***
REŠI TEST, ki ga je objavila Ljudska univerza Koper (http://www.lu koper.si/povezava.aspx?pid=313) ali pa se oglasi v svetovalni službi, kjer test dobiš v papirnati obliki.

***NASVETI ZA UČINKOVITEJŠE UČENJE***
Glede na svoj prevladujoči stil učenja preglej nasvete in izboljšaj svoje učne strategije:

*1. VIDNI (VIZUALNI) TIP*
Če je najprimernejši način učenja zate vidni stil, je tvoj najmočnejši čut vid. Lahko bi rekli, da z očmi kar poskeniraš okolico in si zapomniš pomembne informacije. Tako je tudi pri učenju, zato ti svetujemo, da energijo vložiš v označevanje teksta z raznobarvnimi flomastri in pisali, ustvarjanje raznobarvnih plakatov, preglednic in prikazov.

Drobni triki, ki olajšajo učenje vidnega tipa:
• pri pouku si največ zapomniš, če med razlago gledaš učitelja in spremljaš njegovo gestikulacijo,
• uporabljaj raznobarvna pisala, markerje ipd. za označevanje besedila,
• pri učenju si pomagaj z risbami, ilustracijami, fotografijami in ostalimi različnimi prikazi (preglednice, grafi); pri tem se potrudi, da bo gradivo čim bolj privlačno na pogled (uporabljaj različne barve),
• lažje si boš zapomnil, če se boš učil s pomočjo gradiv, ki vsebujejo veliko ilustracij; če to ni mogoče, si lahko pomagaš tako, da prebereš del teksta in si ga poskušaš predstavljati. Uporabi svojo domišljijo!

*2. SLUŠNI (AVDITIVNI) TIP*
Če je najprimernejši način učenja zate slušni stil, je tvoj najpomembnejši čut sluh, najverjetneje ti ležijo tudi tuji jeziki. Pri učenju ti tako svetujemo, da imej vedno "odprta ušesa" – bolje kot da sam pri sebi razmišljaš o snovi je, da jo glasno bereš ali obnavljaš.

Drobni triki za olajšanje učenja slušnega tipa:
• pri učenju si lahko posnameš del snovi na telefon, mp3 predvajalnik ali podobno napravo in jo nato poslušaš;
• da si boš lažje zapomnil pri učenju uporabljaj glasbeno podlago - najprimernejša je klasična glasba, lahko pa poskusiš tudi s popularno glasbo;
• pri učenju si lahko pomagaš tudi z nastopom; snov, ki si jo moraš zapomniti glasno ponavljaj, lahko tudi pred občinstvom, če ti je tako lažje;
• lažje si zapomniš, če o snovi diskutiraš oz. debatiraš z drugimi; lahko poskusiš tudi tako, da snov narekuješ prijatelju ali prijateljici, ki ji bolj ustreza vidni stil učenja, tako si bosta oba poenostavila učenje.

*3. GIBALNI ( KINESTETIČNI) TIP*
Če je najprimernejši način učenja zate telesno-gibalni stil, pomeni, da si snov najlažje zapomniš z veliko gibanja in tako, da jih sam preizkusiš. Zato ti svetujemo, da se učiš z delom in telesno aktivnostjo. Dobro je tudi, da imaš med učenjem več krajših premorov – a pozor, to ne pomeni, da imaš odmor dalj časa, kot ga namenjaš učenju.

Drobni triki za olajšanje učenja telesno-gibalnega tipa:
• da si snov lažje zapomniš uporabljaj močne barve za ponazoritev;
• uči se stoje ali tako, da se med učenjem premikaš in ne pozabi na odmore,
• pri učenju si pomagaj s poskusi in raziskovanjem, priporočljivo je, da si pri učenju pomagaš z ročnimi spretnostmi;
• med učenjem čim več "migaj", torej bodi telesno aktiven (npr. ob učenju poslušaj glasbo in zraven poplesuj).

Pa naj še kdo reče, da učenje ne more biti zabavno!

VIRI:

Ažman, T. (2009). Učenje učenja - kako učiti in se naučiti spretnosti vseživljenjskega učenja: priročnik za učence, dijake, učitelje, razrednike in svetovalne delavce. Ljubljana: Zavod RS za šolstvo.

http://www.lu-koper.si/povezava.aspx?pid=313

http://ucimseuciti.blogspot.com/p/blog-page\_23.html